钦定古今图书集成/明伦汇编/官常典/第766卷 > 辛勉
## 钦定古今图书集成/明伦汇编/官常典/第766卷 > 辛勉

按《晋书忠义传》：“勉字伯力，陇西狄道人也。父洪，左卫
将军。勉博学有贞固之操，怀帝世，累迁为侍中。及洛
阳陷，随帝至平阳，刘聪将署为光禄大夫，勉固辞不
受。聪遣其黄门侍郎乔度赍药酒逼之，勉曰：‘大丈夫
岂以数年之命，而亏高节，事二姓，下见武皇帝哉’！引
药将饮，度遽止之曰：‘主上相试耳，君真高士也’。叹息”
而去。聪嘉其贞节，深敬异之，为筑室于平阳西山，月
致酒米，勉亦辞而不受。年八十卒。